Сергей Есенин
Глупаво щастие мое…

Превод от руски: Иван Николов, 1984

chitanka.info

Глупаво щастие мое

в облак от пролетен цвят!

Залезът плува в покоя,

сякаш е лебед крилат.

Ствол на бреза ще се мерне

над позлатена вода.

Свраките служат вечерня

на неизвестна звезда.

И над калината, спряло

в мрежа от лунни лъчи,

пее момичето в бяло,

нежно гласа му звучи.

Расо ли синьо, какво е,

сумрак повява студен…

Глупаво щастие мое,

розови бузи пред мен!

1918

Издание: Сергей Есенин. Стихотворения. Поеми. Издателство „Народна култура“, 1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.